Covid-Ters-voordeel toe (nog) nie verleng nie | Netwerk24
Deur Petrus Malherbe 16 Oktober 2020 18:03
Die Covid-19-Ters-voordeel is nog nie verleng nie. Foto: Reuters
Berigte dat die Covid-19-Ters-voordeel tot 15 November verleng gaan word, is onwaar, het Thulas Nxesi, minister van indiensneming en arbeid, Vrydag gesê.
Die werkgewersorganisasie Neasa het Donderdag in 'n verklaring gesê die voordeel gaan tot in die middel van November verleng word, aangesien dr. Nkosazana Dlamini-Zuma, minister van samewerkende regering en tradisionele sake, Woensdag die ramptoestand tot daardie tyd verleng het.
In die verlede het die departement van arbeid die datum tot wanneer die Covid-19-Ters-voordeel geëis kan word, verleng tot op die datum waarop die ramptoestand eindig.
Dit is egter nie hierdie keer die geval nie.
Nxesi het Vrydag in 'n kort, maar streng bewoorde verklaring gesê daar is nog "geen verklaring" deur hom of sy kantoor oor die saak uitgereik nie.
"Enige besluit oor 'n verlenging sal eers ná deeglike onderhandelinge met die regering, Nedlac en die Werkloosheidversekeringsfonds (WVF) gemaak word."
Nxesi het verder gesê hy is "bekommerd" oor die vals nuus wat in die media oor die verlenging van die voordeel versprei is.
Die WVF, wat die Covid-19-Ters-skema bestuur, het op 13 Oktober herhaal dat die volgende spertye vir eise geld:
Geen eise word meer vir Maart tot Mei aanvaar nie;
Eise vir Junie sluit 15 Oktober; en
Netwerk24 het óók Donderdag op grond van Neasa se verklaring berig dat die voordeel verleng word.
Daar is egter na die departement van arbeid uitgereik om dit te bevestig.
Nxesi het eers Vrydag sy verklaring daaroor uitgereik nadat reeds in die media berig is dat die voordeel wel verleng word.